**Denis Albertovitš Malgin** (s. 18. tammikuuta 1997 Olten, Sveitsi) on sveitsiläis-venäläinen jääkiekkoilija, joka edustaa NL-seura ZSC Lionsia. Malgin on pelannut myös NHL:ssä Florida Panthersissa, Toronto Maple Leafsissa ja Colorado Avalanchessa kaikkiaan 257 runkosarjaottelua. Vaikka Malginia pidetään pääasiallisesti keskushyökkääjänä, hän kykenee myös pelaamaan laidassa. Verkkosivusto Elite Prospectsin Rafik Solimanin mukaan Malginin vahvuuksiin kuuluu sijoittuminen hyökkäysalueella, pelisilmä, ylivoimapelaaminen sekä fyysinen kaksinkamppailu. Soliman mainitsee Malginin kehityskohteiksi laukauksen ja aloittamisen.

Ura
---

### Seuraura

Malgin on EHC Bielin kasvatti. Hän siirtyi 13-vuotiaana GCK Lionsin junioreihin kaudeksi 2010–2011. Hän pelasi usean kauden GCK:n ohella myös ZSC Lionsin U17-junioreissa. Kaudella 2012–2013 Malgin voitti sekä ZSC:ssä U17-junioreiden Elite Novizenin mestaruuden että GCK:ssa Elite Jr. A:n mestaruuden. Kaudella 2013–2014 hän debytoi GCK Lionsin miesten joukkueessa Sveitsin toiseksi korkeimmalla sarjatasolla National League B:ssä, jossa tulokaskausi toi 38 runkosarjaottelussa tehot 6+13=19.

TsSKA Moskova varasi Malginin ensimmäisellä kierroksella 12. pelaajana KHL:n varaustilaisuudessa 2014. Samana kesänä myös QMJHL-joukkue Rouyn-Noranda Huskies varasi hänet 26. pelaajana CHL:n varaustilaisuudessa, mutta Malgin päätti kuitenkin jatkaa uraansa Sveitsissä. Kaudesta 2014–2015 hän pelasi noin puolet GCK Lionsissa ja noin puolet National League A:ta ZSC Lionsin paidassa. Malginin tulokaskausi NLA:ssa toi 23 runkosarjaottelussa tehot 2+6=8 ja 18 playoff-ottelussa tehot 4+2=6. Hän eteni ZSC:n kanssa aina liigan finaaleihin, mutta Sveitsin-mestaruuden vei kuitenkin HC Davos otteluvoitoin 4–1. Malgin vahvisti keväällä myös ZSC:n A-nuoria, joissa hän voitti kauden päätteeksi Elite Jr. A:n mestaruuden.

Florida Panthers varasi Malginin neljännellä kierroksella 102. pelaajana NHL:n varaustilaisuudessa 2015. Kaudella 2015–2016 hän teki NLA:n runkosarjassa 38 ottelussa 17 tehopistettä. Malgin voitti kauden aikana myös Sveitsin Cupin.

Heinäkuussa 2016 Malgin teki kolmivuotisen tulokassopimuksen Florida Panthersin kanssa. Hän otti paikan seuran NHL-vahvuudesta syksyn 2016 harjoitusleirin päätteeksi. Malgin pelasi ensimmäinen NHL-ottelunsa kauden 2016–2017 avauskierroksella 13. lokakuuta 2016 New Jersey Devilsia vastaan. Hän sai ottelussa jääaikaa 11.12 minuuttia. Malgin teki ottelussa myös yhden syöttöpisteen. NHL-uransa avausmaalin hän teki 1. marraskuuta 2016 Boston Bruinsia vastaan. Malgin valittiin ottelun kolmostähdeksi.

Helmikuussa 2020 Malgin siirtyi Toronto Maple Leafsiin vaihdossa Mason Marchmentiin. Lokakuussa 2020 Malgin teki yksivuotisen jatkosopimuksen Maple Leafsin kanssa. Myöhemmin samassa kuussa Maple Leafs lainasi Malginin Sveitsiin Lausanne HC:n joukkueeseen.

Joulukuussa 2022 Maple Leafs kauppasi Malginin Colorado Avalancheen vaihdossa Dryden Huntiin.

### Maajoukkueura

Malgin pelasi alle 20-vuotiaiden MM-kilpailuissa vuosina 2015 ja 2016. Ensimmäisessä turnauksessa hän oli Sveitsin paras syöttäjä ja jakoi joukkueen sisäisen pistepörssin voiton Luca Fazzinin kanssa lukemalla 1+6=7. Jälkimmäisessä turnauksessa Malgin voitti Sveitsin sisäisen piste- ja syöttöpörssin tehoilla 1+8=9.

Malgin pelasi myös alle 18-vuotiaiden MM-kilpailuissa vuosina 2013, 2014 ja 2015. Viimeisimmässä turnauksessa hän toimi Sveitsin kapteenina ja jakoi joukkueen sisäisen piste- ja maalipörssin voiton Damien Riatin kanssa lukemalla 3+2=5. Malgin valittiin Sveitsin yhdeksi kolmesta parhaasta pelaajasta ja koko turnauksen tähdistökentälliseen. Hänet valittiin myös Suomea vastaan pelatun välieräottelun päätteeksi joukkueensa ottelun parhaaksi pelaajaksi.

Malgin pelasi myös vuoden 2013 Ivan Hlinkan muistoturnauksessa sekä edusti Sveitsin alle 17-vuotiaiden maajoukkuetta Euroopan nuorten olympiafestivaaleilla vuonna 2013, jolloin hän voitti pronssia.

Muuta
-----

Malginin isä Albert on entinen ammattilaiskiekkoilija, joka toimii nykyään NLB-joukkue HC Red Icen toimitus- ja urheilujohtajana. Venäläislähtöinen Albert muutti Sveitsiin vuonna 1993. Myös Denisin isoveli Dmitri syntyi Venäjällä ja hän pelaa Red Icessa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2012–2013 | GCK Lions | Elite Jr. A | 25 | 15 | 11 | 26 | 14 | 3 | 1 | 1 | 2 | 2 | U18 | 5 | 2 | 2 | 4 | 4 |
| 2013–2014 | GCK Lions | Elite Jr. A | – | – | – | – | – | 7 | 5 | 1 | 6 | 8 | U18 | 5 | 3 | 4 | 7 | 2 |
|  | GCK Lions | NLB | 38 | 6 | 13 | 19 | 14 | – | – | – | – | – |
| 2014–2015 | GCK Lions | Elite Jr. A | – | – | – | – | – | 5 | 1 | 8 | 9 | 4 | U18 | 7 | 3 | 2 | 5 | 2 | Ykköstähdistö |
|  | GCK Lions | NLB | 24 | 6 | 6 | 12 | 4 | – | – | – | – | – | JMM | 6 | 1 | 6 | 7 | 0 |
|  | ZSC Lions | NLA | 23 | 2 | 6 | 8 | 8 | 18 | 4 | 2 | 6 | 4 |
| 2015–2016 | GCK Lions | Elite Jr. A | 1 | 0 | 1 | 1 | 0 | 2 | 1 | 1 | 2 | 0 | JMM | 6 | 1 | 8 | 9 | 6 |
|  | GCK Lions | NLB | 7 | 2 | 3 | 5 | 0 | – | – | – | – | – |
|  | ZSC Lions | NLA | 38 | 5 | 12 | 17 | 12 | 3 | 0 | 0 | 0 | 0 |
| 2016–2017 | Florida Panthers | NHL | 47 | 6 | 4 | 10 | 8 | – | – | – | – | – | MM | 7 | 0 | 0 | 0 | 2 |
|  | Springfield Thunderbirds | AHL | 15 | 3 | 9 | 12 | 14 | – | – | – | – | – |
| 2017–2018 | Florida Panthers | NHL | 51 | 11 | 11 | 22 | 6 | – | – | – | – | – |
|  | Springfield Thunderbirds | AHL | 13 | 4 | 10 | 14 | 0 | – | – | – | – | – |
| 2018–2019 | Florida Panthers | NHL | 50 | 7 | 9 | 16 | 14 | – | – | – | – | – |
| 2019–2020 | Florida Panthers | NHL | 36 | 4 | 8 | 12 | 12 | – | – | – | – | – |
|  | Toronto Maple Leafs | NHL | 8 | 0 | 0 | 0 | 2 | – | – | – | – | – |
| 2020–2021 | Lausanne HC | NLA | 45 | 19 | 23 | 42 | 56 | 4 | 2 | 1 | 3 | 6 |
| 2021–2022 | ZSC Lions | NLA | 48 | 21 | 32 | 52 | 49 | 17 | 9 | 9 | 18 | 2 | OK | 3 | 1 | 0 | 1 | 4 |
|  |  |  |  |  |  |  |  |  |  |  |  |  | MM | 8 | 5 | 7 | 12 | 4 |
| 2022–2023 | Toronto Maple Leafs | NHL | 23 | 2 | 2 | 4 | 4 | – | – | – | – | – | MM | 6 | 2 | 4 | 6 | 4 |
|  | Colorado Avalanche | NHL | 42 | 11 | 6 | 17 | 4 | 7 | 0 | 0 | 0 | 2 |
| 5 kautta | yhteensä | NHL | 257 | 41 | 40 | 81 | 50 | 7 | 0 | 0 | 0 | 2 |
| 4 kautta | yhteensä | NLA | 154 | 47 | 72 | 119 | 125 | 42 | 15 | 12 | 27 | 12 |
| 2 kautta | yhteensä | AHL | 28 | 7 | 19 | 26 | 14 | – | – | – | – | – |

Lähteet
-------

* Denis Malgin The Internet Hockey Databasessa (englanniksi)
* Denis Malgin *Elite Prospects*. Everysport Media Group AB.  (englanniksi)
* *Ei Malkin, vaan Malgin* -artikkeli NHL.comissa

### Viitteet

1. ↑  Denis Malgin at eliteprospects.com *www.eliteprospects.com*. Viitattu 10.10.2022. (englanniksi)
2. ↑  Denis Malgin The Internet Hockey Databasessa (englanniksi)
3. 1 2 3 4 5 6 7 8  Denis Malgin *Elite Prospects*. Everysport Media Group AB.  (englanniksi)
4. ↑  Harvey Fialkov Twitterissä (englanniksi)
5. ↑  New Jersey Devils at Florida Panthers – October 13th, 2016 *NHL.com*.  13.10.2016. National Hockey League. Viitattu 16.11.2016.
6. ↑  Boston Bruins at Florida Panthers – November 1st, 2016 *NHL.com*.  1.11.2016. National Hockey League. Viitattu 16.11.2016.
7. ↑
8. ↑
9. ↑
10. ↑
11. ↑  BEST PLAYER OF THE GAME SELECTED BY THE TEAM (pdf)  26.4.2015. IIHF.  Arkistoitu 28.12.2015. Viitattu 16.11.2016. (englanniksi)